SET ปิดร่วง 7 จุด เผชิญแรงขายกลุ่มอิเล็กฯ-เทคโนโลยี แนะจับตางบแบงก์ปี 64
SET ปิดร่วง 7 จุด เผชิญแรงขายกลุ่มชิ้นส่วนอิเล็กทรอนิกส์และเทคโนโลยี แนวโน้มสัปดาห์หน้าคาดแกว่งไซด์เวย์ แนะติดตามงบฯกลุ่มแบงก์ ให้แนวต้าน 1,680 จุด แนวรับ 1,660 จุด
14 ม.ค. 2565

นายศราวุธ เตโชชวลิต ผู้อำนวยการอาวุโสฝ่ายวิเคราะห์ บล.อาร์เอชบี (ประเทศไทย) กล่าวว่า ตลาดหุ้นไทยวันนี้ปรับตัวลดลงในทิศทางเดียวกับตลาดหุ้นภูมิภาค ตอบรับความกังวลโอกาสที่ธนาคารกลางสหรัฐ (เฟด) จะปรับขึ้นอัตราดอกเบี้ยเร็วกว่าคาด หลังจากเจ้าหน้าที่หลายคนของเฟดออกมาแสดงความเห็นสนับสนุนการปรับขึ้นอัตราดอกเบี้ยเพื่อชะลอความร้อนแรงของเงินเฟ้อที่เร่งตัวขึ้น
สำหรับบ้านเรามีแรงขายออกมากดดัน โดยเฉพาะหุ้นขนาดกลาง-เล็ก รวมถึงกลุ่มเทคโนโลยีและชิ้นส่วนอิเล็กทรอนิกส์ แต่มีสลับแรงซื้อเข้ามาในกลุ่มแบงก์และไฟแนนซ์ รวมถึงโบรกเกอร์ คาดหวังผลประกอบการจะออกมาดี เข้ามาช่วยพยุงดัชนีได้ในระดับหนึ่ง
ส่วนแนวโน้มในสัปดาห์หน้าคาดว่าจะดัชนีแกว่งตัวไซด์เวย์ แนะติดตามการประกาศผลประกอบการกลุ่มแบงก์ที่จะทยอยออกมามากขึ้น โดยเฉพาะแบงก์ขนาดใหญ่ หากออกมาดีจะช่วยหนุนดัชนีหุ้นไทยกลับมาปรับตัวขึ้นได้
ทั้งนี้ให้แนวต้าน 1,680 จุด และ แนวรับ 1,660 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
GULF มูลค่าการซื้อขาย 4,846.72 ล้านบาท ปิดที่ 50.25 บาท เพิ่มขึ้น 1.25 บาท
SCGP มูลค่าการซื้อขาย 2,492.37 ล้านบาท ปิดที่ 63.25 บาท ลดลง 2.00 บาท
CGH มูลค่าการซื้อขาย 2,072.45 ล้านบาท ปิดที่ 2.00 บาท เพิ่มขึ้น 0.01 บาท
EA มูลค่าการซื้อขาย 1,984.67 ล้านบาท ปิดที่ 93.50 บาท ลดลง 2.75 บาท
KBANK มูลค่าการซื้อขาย 1,816.50 ล้านบาท ปิดที่ 145.00 บาท ราคาไม่เปลี่ยนแปลง